Í þessari viku hófst spænskunámskeið á vegum SÍMEY á Dalvík og verður grunnurinn í spænsku kenndur á námskeiðinu , sem stendur til jóla , en þess er vænst að mögulega verði unnt , ef nægilegur fjöldi þátttakenda fæst , að bjóða upp á framhaldsnámskeið eftir áramót . Sif Jóhannesdóttir verkefnastjóri , sem hefur umsjón með starfsemi SÍMEY við utanverðan Eyjafjörð , segir að námskeiðið hafi komið þannig til að hópur fólks á Dalvík hafi sýnt því áhuga að sækja námskeið í spænsku og í kjölfarið hafi verið könnuð möguleg þátttaka . Þegar síðan fékkst tilskilinn lágmarksfjöldi þátttakenda á námskeiðið , sem er átta manns , var farið af stað . Að óbreyttu verða níu á námskeiðinu . „ Á þessu námskeiði verða sex kennslustundir , tvo tíma í senn , og það er kennt í Dalvíkurskóla . Því lýkur fyrir jól og síðan vonumst við til þess að geta farið af stað með framhaldsnámskeið eftir áramót , “ segir Sif . Hvernig þetta námskeið kom til er til marks um að ef hópur fólks tekur sig saman og hefur áhuga á því að læra ákveðna hluti er um að gera að hafa samband við SÍMEY . Orð eru til alls fyrst . Bjarney Lea Guðmundsdóttir er kennari á námskeiðinu en hún býr í Ólafsfirði og hefur í gegnum tíðina m.a. verið fararstjóri á Spáni og miðlað spænskukunnáttu sinni til kolleganna í fararstjórn á Spáni . „ Þetta er grunnnámskeið í spænsku og ég fylgi kennslubók sem er notuð á spænskunámskeiðum hjá símenntunarstöðvunum en ég mun einnig sníða námskeiðið töluvert að því fólki sem situr það og reyni að mæta þörfum þess og óskum . Þátttakendur á námskeiðinu eru að stórum hluta fólk sem hefur áhuga á Spáni og hefur ferðast þar en skortir grunnkunnáttu í tungumálinu til þess að geta bjargað sér dags daglega . Auðvitað er takmarkað hversu mikið er hægt að kenna í sex skipti en ég veit þó að við munum komast yfir töluvert á þessum tíma . Fyrst og fremst legg ég áherslu á að þetta verði lifandi og skemmtilegt og vonandi verður hægt að halda framhaldsnámskeið eftir áramót , “ segir Bjarney Lea . Hún segist hafa kennt fararstjórum spænsku á Kanaríeyjum í tæp tvö ár . „ Ég var að vinna þar sem fararstjóri og jafnframt kenndi ég kollegum mínum í fararstjórn spænsku . Ég bjó í fjögur ár á Kanaríeyjum og einnig var ég í tvö ár á Costa del Sol , “ rifjar Bjarney upp . Óneitanlega er það nokkð löng leið að fara frá hitanum á Kanaríeyjum og í snjóinn norður í Ólafsfjörð . „ Já , það er alveg rétt , þetta er eins og svart og hvítt , “ segir Bjarney og hlær . „ Ég er uppalin í Njarðvíkunum en á fjölskyldu í Ólafsfirði og var mikið hér sem barn . Ég ákvað síðan að setja mig niður í Ólafsfirði og hér hef ég verið í tæp þrjú ár . Ég rek hótelráðgjafarfyrirtæki sem er með skrifstofur bæði í Reykjavík og hér í Ólafsfirði og einnig er ég með ferðaskrifstofu sem vinnur að því að taka á móti útlendingum í gistingu og skipuleggja ferðir fyrir fólk sem kemur á Tröllaskaga og sömuleiðis aðstoða ég fólk sem fer til útlanda á eigin vegum , “ segir Bjarney og bætir við að hún hafi ekki alveg slitið tengslin við fararstjórn á Kanaríeyjum , þar séu foreldrar hennar fararstjórar yfir vetrarmánuðina og fyrr í þessum mánuði hafi hún unnið þar sem fararstjóri / skemmtanastjóri fyrir Heimsferðir .